
Rezoluția Parlamentului European referitoare la Conferința mondială pentru radiocomunicații a UIT din 2012 - abordarea strategică a Uniunii Europene (CMR-12)

Parlamentul European,
–
având în vedere Comunicarea Comisiei COM (2011) 180 final din 6 aprilie 2011 referitoare la abordarea politică a Uniunii Europene față de Conferința mondială pentru radiocomunicații a UIT din 2012 (CMR-12),

–
având în vedere ordinea de zi a CMR-12 organizată de UIT,

–
având în vedere Agenda Digitală din cadrul strategiei Europa 2020,

–
având în vedere poziția RSPG în privința obiectivelor politice comune pentru CMR-12,

–
având în vedere poziția acestuia în privința RSPP adoptată la 11 mai 2011 (raportul Hökmak A7‑0151/2011),

–
având în vedere concluziile Consiliului pentru transport, telecomunicații și energie din 27 mai 2011 referitoare la CMR-12,

–
având în vedere articolul 8a alineatul (4) și articolul 9 alineatul (1) din Directiva 2009/140/CE din 25 noiembrie 2009 de modificare a Directivei 2002/21/CE din 7 martie 2002 privind cadrul de reglementare comun pentru serviciile și rețelele de comunicații electronice, 

–
având în vedere articolul 115 alineatul (5) și articolul 110 alineatul (2) din Regulamentul său de procedură,

A.
întrucât Conferința din 2012 se va încheia cu adoptarea de modificări la Regulamentul radiocomunicațiilor;

B.
întrucât statele membre ale UE se asigură că acordurile internaționale la care sunt parte în cadrul UIT sunt conforme cu legislația existentă a UE și, în special, cu normele și principiile relevante ale cadrului de reglementare al UE privind comunicațiile electronice;

C.
întrucât spectrul este o resursă publică limitată de o importanță crucială pentru un număr tot mai mare de sectoare;

D.
întrucât, așa cum este subliniat în Agenda Digitală pentru Europa, comunicațiile wireless în bandă largă și mai ales serviciile de comunicații sunt motoare importante ale creșterii și competitivității europene la nivel mondial;

E.
întrucât Europa va fi capabilă să exploateze la maximum potențialul unei economii digitale numai prin crearea unei piețe interne funcționale a produselor și serviciilor digitale în condiții de concurență echitabile la nivel paneuropean;

F.
întrucât eliberarea unei porțiuni suplimentare de spectru de o manieră armonizată la nivel mondial și european este o modalitate importantă de a ușura constrângerile impuse rețelelor mobile și de a încuraja noi servicii și creșterea economică;

G.
întrucât un subiect important la această conferință îl reprezintă disponibilitatea spectrului radio, referindu-se, în special, la dividendul digital în banda de 800 MHz;

H.
întrucât numeroase alte subiecte sunt relevante pentru politicile UE (societatea informațională, transporturi, politica în domeniul spațiului, Galileo, piața internă, mediul, politica în domeniul audiovizualului, cercetare…);

I.
întrucât fiecare CMR fixează agenda pentru următoarea conferință;

1.
salută comunicarea Comisiei și aprobă analiza privind importanța impactului CMR-12 asupra politicilor UE;

2.
consideră că UE trebuie să vorbească pe o singură voce în negocierile multilaterale pentru a-și promova interesele și a crea sinergii globale și economii de scară în utilizarea spectrului; prin urmare, încurajează în mod ferm statele membre să sprijine întru totul aceste orientări politice și să le promoveze și să le apere în mod activ în cadrul CMR-12; în plus, consideră că atât timp cât Comisia nu deține dreptul în UIT de a vorbi în numele UE, statele membre ar trebui să se coordoneze pentru a promova o poziție comună a Uniunii pe baza RSPP, împreună cu Comisia;

3.
atrage atenția asupra celor 25 de puncte individuale de pe ordinea de zi a CMR-12 și asupra impactului potențial al acestora asupra politicilor și obiectivelor UE;

4.
solicită statelor membre să apere aceste obiective și să respingă orice modificare a Regulamentelor radiocomunicațiilor care le-ar afecta domeniul de aplicare și conținutul; în acest context, solicită Comisiei să asigure respectarea principiilor Tratatului UE și ale „acquis-ului comunitar”;

5.
consideră că Comisia ar trebui să acorde asistență tehnică și politică statelor membre cu prilejul negocierilor bilaterale și multilaterale cu țări terțe și să coopereze cu statele membre cu prilejul negocierii acordurilor internaționale, îndeosebi în cazul acordurilor cu țări terțe învecinate când pot avea loc interferențe din cauza diferitelor planuri de alocare;

6.
reamintește poziția sa din RSPP și, având în vedere îndeosebi propriul studiu al UIT referitor la necesitățile imperative în domeniul gestionării și tehnologiei informației, necesitatea de a aloca un spectru suficient și corespunzător pentru traficul de date mobile, însumând cel puțin 1200 MHz până în 2015, pentru a susține obiectivele politicii UE și a răspunde cel mai bine la creșterea traficului de date mobile; reamintește că orice măsură nouă ar trebui să fie transparentă și să nu denatureze concurența, nici să nu dezavantajeze pe noii veniți pe piața telecomunicațiilor;

7.
îndeamnă statele membre să susțină Comisia în promovarea introducerii acestui punct important pe agenda următoarei conferințe CMR din 2016; reamintește în acest context importanța întocmirii de către UE a unei situații a utilizării actuale a spectrului și a eficienței acesteia, potrivit propunerii din RSPP;

8.
își reiterează apelul către statele membre și Comisie de a urma o agendă ambițioasă în domeniul armonizării pornind de la concluziile UIT și solicită Comisiei să evalueze și să revizuiască necesarul de bandă de spectru suplimentară care trebuie eliberată, luând în  considerare evoluția tehnologiilor în domeniul spectrului, experiența pieței cu noi servicii, necesitățile viitoare posibile în domeniul radiodifuziunii terestre și penuria de spectru în alte bande adecvate pentru transmisia wireless în bandă largă pentru a realiza acest lucru în funcție de adoptarea deciziilor necesare, până în 2012 și 2016;

9.
subliniază faptul că serviciile wireless în bandă largă contribuie substanțial la redresarea și creșterea economică; este nevoie de spectru suficient și bine gestionat pentru a răspunde cererii în creștere a consumatorilor, atât în termeni de capacitate, cât și de acoperire;

10.
consideră că asumarea de către UE a unui rol mai important în politica în domeniul spectrului presupune întărirea poziției formale a UE în UIT și, de aceea, susține cu tărie reexaminarea statutului său la următoarea conferință plenipotențiară a UIT din 2014; 

11.
subliniază importanța cooperării și coordonării între statele membre pentru ca UE să beneficieze de întregul potențial de oportunități de inovare în tehnologiile din domeniul spectrului radio;

12.
subliniază importanța UE ca vârf de lance în tehnologia spectrului radio și model la nivel mondial de bune practici și coeziune;

13.
subliniază vulnerabilitatea echipamentelor care utilizează spectrul radio la atacuri informatice și subliniază necesitatea unei abordări mondiale coordonate în domeniul întăririi securității cibernetice;

14.
solicită Comisiei să prezinte un raport pe marginea rezultatelor și realizărilor CMR-12;

15.
încredințează Președintelui sarcina de a transmite prezenta rezoluție Consiliului, Comisiei, precum și guvernelor și parlamentelor statelor membre.

